Τα θρυλικά γεμιστά της Ρώμης: με γέμιση σαν ριζότο ντομάτας με βασιλικό!
Τα γεμιστά της Ρώμης, ένα κλασικό ρωμαϊκό φαγητό που δείχνει πόσο παρόμοιες είναι οι κουζίνες μας. Αυτά τα γεμιστά είναι ελαφριά, φίνα, αρωματικά!
4 ντομάτες ώριμες, μεγαλούτσικες, κατάλληλες για γεμιστά, 120 γρ. ρύζι καρναρόλι ή αρμπόριο, 4 φύλλα πλατύφυλλου βασιλικού, ψιλοκομμένα, 1 σκελίδα σκόρδο, ψιλοκομμένη, 1 καρφάκι γαρίφαλο, 400 γρ. πατάτες, καθαρισμένες, κομμένες λεπτές κυδωνάτες, 5 κουτ. σούπας ελαιόλαδο, αλάτι, φρεσκοτριμμένο πιπέρι
Για να φτιάξουμε τα γεμιστά της Ρώμης, πλένουμε τις ντομάτες και κόβουμε τα «καπάκια» τους από την πλευρά του κοτσανιού. Τα αφήνουμε κατά μέρος. Με ένα κουτάλι αδειάζουμε την ψίχα από τις ντομάτες, τη βάζουμε στον πολυκόφτη και την πολτοποιούμε.Αλατίζουμε τις ντομάτες εσωτερικά, καθώς και το κάτω μέρος από τα «καπάκια» τους, και τα αφήνουμε όλα ανάποδα σε ένα ταψί για να στραγγίξουν από περιττά υγρά.Σε ένα μεγάλο μπολ βάζουμε το ρύζι, 150 γρ. από την πολτοποιημένη σάρκα από τις ντομάτες, αλάτι, πιπέρι, τον ψιλοκομμένο βασιλικό, 2 κουτ. σούπας από το λάδι, το σκόρδο και το γαρίφαλο. Ανακατεύουμε καλά και αφήνουμε τη γέμιση να μείνει για περίπου 30 λεπτά. Έτσι θα αναμειχθούν οι γεύσεις και τα αρώματα και το ρύζι θα απορροφήσει μέρος της σάλτσας.Στη συνέχεια γεμίζουμε τις ντομάτες, αφήνοντας αρκετό κενό επάνω, γιατί το ρύζι θα φουσκώσει αρκετά κατά το ψήσιμο.Προθερμαίνουμε τον φούρνο στους 180°C στις αντιστάσεις. Σκεπάζουμε τις ντομάτες με τα καπάκια τους και τις βάζουμε σε ένα λαδωμένο ταψί που να τις χωράει σχεδόν ακριβώς και να μένει και λίγος χώρος για τις πατάτες, τις οποίες τακτοποιούμε ανάμεσα. Αλατίζουμε καλά, περιχύνουμε με τον υπόλοιπο πολτό ντομάτας και με το υπόλοιπο λάδι και ψήνουμε τα γεμιστά για 30 λεπτά. Βγάζουμε το ταψί από τον φούρνο, ανακατεύουμε λίγο τις πατάτες και το ξαναβάζουμε, αυτή τη φορά στη λειτουργία του αέρα.Ψήνουμε για άλλα 30 λεπτά, μέχρι να πάρουν ωραίο χρώμα οι ντομάτες και το ρύζι να ψηθεί καλά. Ξεφουρνίζουμε και αφήνουμε τα γεμιστά να κρυώσουν για 3-4 ώρες πριν σερβίρουμε.
Ντομάτα,Ρύζι,Vegan,Νηστίσιμα,Ιταλική Κουζίνα,Ρώμη